C 214/52
BG
Официален вестник на Европейския съюз
16.6.2023 г.
Сряда, 18 януари 2023 r.
163. призовава за силна кампания на ЕС за стратегическа комуникация и контакти с африканските държави, с цел да се противодейства на вредните послания, разпространявани в региона по-специално от Руската федерация и КНР; 164. осъжда вмешателството на Русия в Африка, което застрашава демокрацията, по-специално чрез по-осезаемото присъствие на групата „Вагнер“ на континента; решително осъжда злоупотребите и престъпленията, извършени от групата „Вагнер“; 165. призовава за партньорство между Африка и Европа, което да е насочено към създаването на пространство на солидарност, сигурност, мир и траен просперитет; призовава за своевременни действия на ЕС за противодействие на нарастващото присъствие на групата „Вагнер“ в няколко африкански държави, което подхранва нестабилността и подкопава усилията за борба с тероризма;
Утвърждаване на парламентарната дипломация като инструмент на външната политика 166. подчертава специфичния принос на Парламента за външната политика и политиката на сигурност на ЕС чрез неговите активи в областта на парламентарната дипломация; призовава за по-строг парламентарен контрол по въпросите от стратегическо значение в областта на европейските външни работи; припомня, наред с другото, че съществува интензивно сътрудничество на политическо и техническо равнище между украинската Върховна рада и Парламента; 167. отбелязва, че Парламентът участва активно в ОВППС чрез своите специални инструменти; подчертава значението и уникалния характер на програмите на Парламента за демократизация — например диалога „Жан Моне“ — които имат за цел да насърчат и укрепят работата на парламентите; припомня, че всички институции на ЕС следва да участват и да си сътрудничат в дейностите, които целят да противодействат на глобалното отстъпление от демокрацията, включително чрез наблюдение на избори, дейности за посредничество и диалог, предотвратяване на конфликти, наградата „Сахаров“ и мрежата на наградата „Сахаров“ и парламентарна дипломация; 168. призовава ЕСВД да възприеме свободата на печата и свободата на изразяване на мнение като приоритети и да предприеме всички необходими стъпки за пълно спазване на Насоките на ЕС относно свободата на изразяване онлайн и офлайн; настоятелно призовава делегациите на ЕС да подобрят превантивните защитни мерки, да планират спешни действия в отговор на ограничаването на свободата на печата и да предоставят осезаема и видима подкрепа на местните журналисти и гражданското общество; 169. призовава за подобряване на превантивната дипломация на ЕС като инструмент на активната външна политика за предотвратяване на избухването на конфликти между трети страни и за оказване на подкрепа за намирането на мирни решения при нарастване на напрежението; 170. подчертава значението на парламентарните асамблеи като форуми за сътрудничество и институционален диалог и техния ценен принос за действията в рамките на европейската външна политика по въпросите на сигурността, както и необходимостта от насърчаване на тяхната дейност и обезпечаване на тяхното правилно функциониране и развитие; 171. призовава Комисията и държавите членки да способстват за парламентарния контрол върху външната дейност на ЕС и да го укрепят, включително чрез продължаване на редовните консултации със заместник-председателя/върховен представител и Комисията и чрез включване на Парламента в правилното по-нататъшно прилагане на Европейския механизъм за подкрепа на мира и Стратегическия компас и в контрола върху тях; припомня, че Парламентът поддържа известна степен на неформално сътрудничество с ЕСВД, което беше задълбочено вследствие на решението на Съвета от 26 юли 2010 г. и декларацията на върховния представител относно политическата отчетност от 2010 г.; подчертава, че е необходимо допълнително да се укрепи рамката на междуинституционалните отношения между Парламента и ЕСВД, в т.ч. нейните делегации; призовава за приемане на рамково споразумение за засилване на сътрудничеството в областта на външната дейност между ЕСВД и Европейския парламент, което би могло да усъвършенства инструментариума на ЕС за външна дейност; подчертава, че е необходимо междинният преглед на Европейския фонд за отбрана да се използва за въвеждането на подходящ парламентарен контрол чрез делегирани актове за работните програми; подчертава, че е също така необходимо да се установи сходно равнище на парламентарен контрол за предстоящия Акт за съвместните обществени поръчки (Акт за укрепване на европейската отбранителна промишленост чрез съвместни обществени поръчки) и Европейската инвестиционна програма в областта на отбраната (ЕИПО); подчертава, че за да може Парламентът да изпълнява пълноценно важната си роля за упражняване на демократичен контрол, той следва да получава необходимата информация и документи по прозрачен и навременен начин;